**ZAPISNIK**

**S ČETVRTE (HIBRIDNE) SJEDNICE** **UPRAVNOGA VIJEĆA**

**INSTITUTA ZA ARHEOLOGIJU**

Četvrta (hibridna) sjednica Upravnoga vijeća Instituta za arheologiju održana je dana 02. rujna 2024. godine, s početkom u 11.00 sati.

Sjednici su nazočili:

- prof. dr. sc. Jure Zovko, predsjednik Upravnoga vijeća – prisutan putem google meets platforme

- prof. dr. sc. Dražen Vikić-Topić, član Upravnoga vijeća – prisutan putem google meets platforme

- gđa. Amalija Babić, članica Upravnoga vijeća – prisutna putem google meets platforme

- dr. sc. Ivana Ožanić Roguljić, članica Upravnoga vijeća – prisutna uživo

- dr. sc. Tajana Sekelj Ivančan, članica Upravnoga vijeća - prisutna uživo

- dr. sc. Marko Dizdar, ravnatelj IARH-a – prisutan uživo

- dr. sc. Siniša Krznar, pomoćnik ravnatelja IARH-a - prisutan uživo.

Zapisnik je vodila Mirella Đula Furjan, rukovoditeljica stručne službe za pravne i kadrovske poslove IARH-a.

Predsjednik Upravnoga vijeća pozdravlja sve prisutne te je pročitao Dnevni red.

Na prijedlog predsjednika Upravnoga vijeća, Upravno vijeće jednoglasno je usvojilo sljedeći

DNEVNI RED

1. Ovjera zapisnika s treće (hibridne) sjednice održane 26. srpnja 2024. godine

2. Prijedlog i donošenje *Pravilnika* *o unutarnjem ustroju i ustroju radnih mjesta u Institutu za*

*arheologiju*

3. Izvještaj o radu Instituta za arheologiju za 2023. godinu

4. Razno

Predsjednik Upravnoga vijeća otvara četvrtu (hibridnu) sjednicu i pozdravlja sve prisutne.

Dr. sc. Marko Dizdar je također pozdravio sve članove Upravnoga vijeća.

**Ad. 1.**

Budući da nema primjedbi na zapisnik s treće sjednice Upravnoga vijeća održane 26. srpnja 2024. godine, isti se prihvaća te ovjerava.

**Ad. 2.**

Predsjednik Upravnoga vijeća prof. dr. sc. Jure Zovko poziva ravnatelja Instituta, dr. sc. M. Dizdara da ukratko upozna sve prisutne o predmetnom Pravilniku i novoj inačici prijedloga. Dr. M. Dizdar podsjeća kako je Znanstveno vijeće na prijedlog *Pravilnika o unutarnjem ustroju i ustroju radnih mjesta* u Institutu za arheologiju na svojoj prethodnoj sjednici dalo negativno mišljenje na Pravilnik, odnosno na čl. 10. Pravilnika, a tiče se pododjela Laboratoriji kao i na čl. 17. Odjel za osiguravanje i unapređenje kvalitete zbog mogućeg sukoba interesa. Zbog toga se tijekom kolektivnoga godišnjeg odmora od strane uprave, uz pomoć i suradnju gđe A. Babić, pripremila nova inačica Pravilnika sa zatraženim izmjenama Znanstvenoga vijeća. Ovaj novi nacrt raspravljen je potom na sjednici Znanstvenoga vijeća, zbog čega predsjednik Upravnoga vijeća prof. dr. J. Zovko poziva predsjednicu Znanstvenoga vijeća dr. sc. Marinu Ugarković da izvijesti prisutne o zaključcima donesenim na posljednjoj, devetoj sjednici Znanstvenoga vijeća glede novoga prijedloga Pravilnika. Imenovana pojašnjava kako su članovi Znanstvenoga vijeća prvotno mislili kako je sukladno Statutu Instituta nužno Laboratorije oformiti kao Odjel, no dodatnim pojašnjenjem od strane ravnatelja i gđe. A. Babić donesen je zaključak da isti mogu biti oformljeni u pododjel Znanstvenoga odjela. Također, Znanstveno vijeće je suglasno s prijedlogom da u Odjelu za osiguravanje i unapređenje kvalitete poslove obavljaju pomoćnik ravnatelja, predsjednik Znanstvenoga vijeća i tajnik Instituta, odnosno da nije potrebno organizirati novo radno mjesto koji bi obavljalo poslove ovoga Odjela.

Nadalje, ravnatelj obavještava sve prisutne da je, nakon provedenih poslova vezanih uz Pravilnik i izradu nekoliko izmjena te zamjetnoga povećanja administrativnih obveza, primjetan nedostatak zaposlenika u stručnoj službi Instituta. Zbog toga se predlaže sistematiziranje novoga stručnog radnog mjesta, savjetnik za projekte, koje bi obuhvaćalo administrativne poslove u provedbi različitih projekata, a obavljali bi se i ostali administrativni poslovi. Član Upravnoga vijeća prof. D. Vikić-Topić kao i članica gđa. A. Babić pozdravljaju navedeni prijedlog te ga podupiru. Gđa. A. Babić također ističe kako su i u resornom ministarstvu mišljenja da je potrebno zapošljavati stručne suradnike u sustavu znanosti čiji opis poslova odgovara sukladno važećem Zakonu o znanstvenoj djelatnosti i visokom obrazovanju, upravo poslovima potrebnim Institutu. Nedoumica koja se ticala radnoga mjesta voditelja ARHINDOKS-a također je riješena, na način da se u uvjetima obrazovanja unijela konstatacija „djelokrug rada Instituta“ kako bi se zadovoljila potreba za zapošljavanjem profila djelatnika koji nedvojbeno odgovaraju traženim uvjetima radnoga mjesta, a to je polje arheologije.

Zaključak: Jednoglasno se usvaja Pravilnik o unutarnjem ustroju i ustroju radnih mjesta u Institutu za arheologiju koji će se uputiti resornome Ministartvu na traženje suglasnosti.

**Ad. 3.**

Predsjednik vijeća predaje riječ ravnatelju Instituta koji podnosi izvještaj o radu Instituta u prethodnoj godini (2023.), navodeći kako su ona za prethodne godine dostupna na web stranici Instituta, a sukladno Statutu Instituta (studeni, 2023.). Izvještaj sadrži različite kategorije godišnje djelatnosti Instituta, prije svega one znanstvene, pri čemu su najvažniji provedba kompetitivnih projekata te znanstvena diseminacija. Izvještaj pokazuje pad aktivnosti u diseminaciji u odnosu na 2022. godinu, što će se morati poboljšasti kako bi se ispunila očekivanja navedena u Programskome ugovoru. Članovi Upravnoga vijeća pohvaljuju Institut koji, unatoč tome što nema puno zaposlenih djelatnika, provodi značajne projekte i to ne samo interne, već i tržišne te daju pohvale na predani rad ravnatelja i svih djelatnika. Članica Upravnoga vijeća dr. sc. T. Sekelj Ivančan navodi kako će ova vrsta Izvještaja osobito biti od koristi pri izradi Samoanalize za potrebe provođenja postupka reakreditacije Instituta kojeg provodi AZVO.

Zaključak: Godišnje izvješće o radu Instituta za 2023. godinu jednoglasno se usvaja.

**Ad. 4.**

Ravnatelj napominje kako veći broj znanstvenka Instituta krajem kolovoza sudjeluje na EAA konferenciji u Rimu, dok će se u narednim tjednima intenzivirati arheološka istraživanja za koja su potpisani ugovori. Članica Upravnoga vijeća gđa. A. Babić navodi kako će uskoro krenuti pregovori s resornim ministarstvom o aneksu Programskoga ugovora te da je po primanju prethodne suglasnosti od strane Ministarstva za Pravilnik o unutarnjem ustroju i ustroju radnih mjesta u Institutu za arheologiju potrebno sazvati sjednicu Upravnoga vijeća o prihvaćanju iste te se potom isti može objaviti na mrežnim stranicama, odnosno stupiti na snagu.

Sjednica je završila s radom u 11,50 sati.

Zapisnik sastavila: Predsjednik Upravnoga vijeća IARH:

Mirella Đula Furjan, dipl.iur. prof. dr. sc. Jure Zovko